PREB คงเป้างานในมือที่ 8 พันลบ.-มอง H2/58 ลุ้นคว้างานก่อสร้างเพิ่มหลายพันลบ.
PREB คงเป้างานในมือที่ 8 พันลบ.-มอง H2/58 ลุ้นคว้างานก่อสร้างเพิ่มหลายพันลบ.
14 ส.ค. 2558

 นายชัยรัตน์ ธรรมพีร ประธานเจ้าหน้าที่บริหาร บริษัท พรีบิลท์ จำกัด (มหาชน) หรือ PREB เปิดเผยว่า ในช่วงครึ่งปีหลังบริษัทคาดว่าจะสามารถรับงานเพิ่มขึ้นอีกหลายพันล้านบาท โดยปัจจุบันยังคงรักษายอดงานคงค้างในมือไว้ทีประมาณ 8,000 ล้านบาท ในขณะที่บิลท์ แลนด์มียอดขายที่รอการรับรู้รายได้กว่า 2,000 ล้านบาท ซึ่งจะทยอยรับรู้รายได้เป็นไปตามเป้าหมายที่วางไว้ 220 ล้านบาทในปีนี้
สำหรับแนวทางการดำเนินธุรกิจในปี 58 บริษัทยังคงยึดนโยบายการดำเนินธุรกิจแบบ Synergy ระหว่างบริษัทฯในเครือ เพื่อรักษาระดับอัตราการเจริญเติบโตของรายได้และผลกำไร และอาจจะต้องมาเพิ่มการรับงานในส่วนของธุรกิจรับเหมาก่อสร้างเพื่อชดเชยรายได้ในส่วนของธุรกิจพัฒนาอสังหาริมทรัพย์ที่กำลังอยู่ระหว่างการพัฒนาโครงการเทมโป แกรนด์ สาทร-วุฒากาศ ซึ่งจะก่อสร้างแล้วเสร็จและสามารถรับรู้รายได้ในไตรมาส 2/59 เป็นต้นไป และโครงการเทมโป ควอท สะพานใหม่ จะเริ่มเปิดขายในไตรมาส 3/58
นอกจากนั้น ในปีนี้ยังมีการพัฒนาโครงการภายใต้แบรนด์ใหม่อีก 2 โครงการ เพื่อตอบสนองความต้องการของกลุ่มลูกค้าด้วยไลฟ์สไตล์ที่แตกต่างกัน ได้แก่ โครงการเลสโต คอนโด สุขุมวิท 113 และโครงการแนวราบอีก 1 โครงการ ริทโม่ ชัยพฤกษ์-วงแหวน ซึ่งทั้งจะเปิดขายในไตรมาสสี่ของปีนี้
 